อเบอร์ดีนมองQE3ไม่เกิด
อเบอร์ดีนมอง QE 3 ไม่เกิด เหตุเศรษฐกิจสหรัฐไม่ได้ย่ำแย่ แค่ทยอยฟื้นตัว มองดอกเบี้ยนโยบายในไทยทรงตัว 3% ถึงสิ้นปีนี้
5 ก.ย. 2555

อเบอร์ดีนมอง QE 3 ไม่เกิด เหตุเศรษฐกิจสหรัฐไม่ได้ย่ำแย่ แค่ทยอยฟื้นตัว มองดอกเบี้ยนโยบายในไทยทรงตัว 3% ถึงสิ้นปีนี้
นายพงค์ธาริน ทรัพยานนท์ หัวหน้าฝ่ายตราสารหนี้-ประเทศไทย บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า บริษัทมองว่ามีโอกาสน้อยที่สหรัฐจะออกมาตรการผ่อนคลายเชิงปริมาณ (QE) รอบ 3 เนื่องจากสถานการณ์ในปัจจุบันยังมีความจำเป็นไม่มาก ตัวเลขเศรษฐกิจที่ออกมายังไม่เห็นสัญญาณชะลอตัวรุนแรง
“เศรษฐกิจสหรัฐอาจจะโตได้ไม่มาก แต่จะค่อยๆ ฟื้นตัวไปได้ โอกาสที่จะมี QE 3 น่าจะมีน้อย และหากจะออกมาจริงก็ต้องมีขนาดใหญ่มากเพื่อจะมากอบกู้เศรษฐกิจ เพราะหากมีเม็ดเงินไม่มากอาจไม่พอกระตุ้นเศรษฐกิจให้ดีขึ้นได้” นายพงค์ธาริน กล่าว
สำหรับผลกระทบจากมาตรการลดหย่อนภาษีที่จะหมดลงในสิ้นปี 2555 ไม่ได้มีผลมากอย่างที่หลายฝ่ายคาด แต่อาจทำให้เศรษฐกิจสหรัฐเติบโตน้อยลง
นายพงค์ธาริน กล่าวว่า ในส่วนของการลงทุนในตราสารหนี้ยังเป็นสินทรัพย์ที่นักลงทุนทั่วโลกให้ความสนใจ แม้กระทั่งตราสารหนี้ในยุโรป แต่ต้องเลือกประเทศ เพราะในแง่ของผลตอบแทนและความเสี่ยงไม่ได้แย่เหมือนกันทุกประเทศ ขณะที่แนวโน้มดอกเบี้ยนโยบายของไทยคาดว่าจะทรงตัว 3% จนถึงสิ้นปีนี้
สำหรับการทำธุรกิจของบริษัท นอกเหนือจากกองทุนหุ้นและตราสารหนี้แล้ว บริษัทยังถนัดกองทุนรวมอสังหาริมทรัพย์แต่ไม่ใช่กอง 1 ที่มีในไทย จึงรอเกณฑ์ใหม่ของกองทรัสต์เพื่อลงทุนในอสังหาริมทรัพย์ (REIT) 
“กองอสังหาริมทรัพย์ที่อเบอร์ดีนทำในต่างประเทศจะเหมือนกับกองทุนหุ้น ผู้จัดการกองทุนระดมทุนแล้วไปคัดเลือกอสังหาริมทรัพย์ที่จะลงทุนและต้องไปเยี่ยมเยียนกิจการเช่นเดียวกับลงทุนในตราสารหนี้หรือในหุ้น” นายพงค์ธาริน กล่าว